
Vratio sam se islamu, počeo sam klanjati i ostavio sve što je zabranjeno. Međutim, još prije sam upoznao jednu nemuslimanku i “hodam” s njom. Pokušavao sam je ostaviti, ali uzalud. I ona je skoro naučila klanjati. Govorio sam joj o islamu. Sve je prihvatila. Šta da činim?


* 
* 
* 
* 
* 
* 
* 

 
Zabavljam se sa nemuslimankom, okrenuo sam se vjeri, šta sad da radim?

U islamu ne postoji nešto što se zove “hodanje” ili “zabavljanje s djevojkom”. To je ružan i vjerom zabranjen običaj koji je muslimanska omladina, nažalost, objeručke prihvatila. Budući da si sam, poštovani brate, priznao da nije islamski “hodati” s djevojkom, neću se posebno zadržavati na tome. Kada je riječ o ženidbi, dopušteno je da oženiš tu djevojku, bez obzira kojoj vjeri ili ideologiji pripadala ako primi ***[islam](https://pitajucene.com/search/islam/questions/ "Pretraži pitanja o Islamu")*** i pokori se onome što Allah traži od nje. Ako je ona, pak, kreposna kršćanka ili židovka, i tada se s njom možeš oženiti, makar ostala u svojoj vjeri.


Dakle, u ovome slučaju za ispravnost braka nije uvjet njeno prihvatanje islama. Uzvišeni kaže: **“Od sada vam se dopuštaju sva lijepa jela; i dozvoljavaju vam se jela onih kojima je data Knjiga, i vaša su jela njima dopuštena, i čestite vjernice su vam dopuštene, i čestite kćeri onih kojima je data Knjiga prije vas, kada im vjenčane darove njihove dadnete s namjerom da se njima oženite, a ne da s njima blud činite i da ih za priležnice uzimate.”** (El-Maide, 5.)


Shodno ajetu, muslimanu je dopušteno oženiti čestite i kreposne sljedbenice Knjige (kršćanke ili židovke). Ibn Kesir se pozivao na konsenzus islamskih učenjaka o tom pitanju. (Vidjeti: *Tefsirul-Kur’anil-azim* 1/265.) Allah najbolje zna.


Odgovorio: Dr. ***[Safet Kuduzović](https://pitajucene.com/search/Safet+Kuduzovi%C4%87/answers/ "Pretraži odgovore od dr. Safet Kuduzović")***


